Georgios Pakhymeres.
**Georgios Pakhymeres** (kreik. Γεώργιος Παχυμέρης; n. 1242–1310) oli bysanttilainen historioitsija ja filosofi, joka kirjoitti sekä keisarikunnan historiasta että monipuolisesti filosofian eri osa-alueista.

Elämä ja teokset
----------------

Pakhymeres oli kotoisin Nikaiasta, johon hänen isänsä oli paennut neljättä ristiretkeä seuranneen Konstantinopolin valtauksen ja Latinalaisen keisarikunnan perustamisen jälkeen vuonna 1204. Kun Konstantinopoli oli vallattu takaisin vuonna 1261, Pakhymeres asettui kaupunkiin. Siellä hän opiskeli lakia ja astui kirkon palvelukseen.

Pakhymereen kirjallinen tuotanto oli laaja. Hänen merkittävin teoksensa on 13 kirjaa käsittänyt Bysantin historia, joka jatkoi Georgios Akropoliteen työtä ja kattoi vuodet 1255/1261–1308. Filosofian puolella Pakhymeres kirjoitti laajan Aristoteleen ajattelua käsittelevän parafraasi-tiivistelmän nimeltä *Filosofia* (*Philosophia*). Se käsitti sekä logiikan, luonnonfilosofian, metafysiikan että etiikan alueet. Hän kirjoitti myös kommentaarit Aristoteleen *Organoniin*, *Fysiikkaan*, *Metafysiikkaan* ja *Nikomakhoksen etiikkaan*; teoksen *Quadrivium*, joka käsitteli neljää matemaattista oppiainetta eli *quadriviumia* (aritmetiikka, geometria, tähtitiede ja musiikki); sekä ainoan myöhäisbysanttilaisen Platon-kommentaarin, joka oli jatkoa Prokloksen *Parmenides*-dialogin kommentaarille.

Pakhymeres kirjoitti myös runoutta, mukaan lukien omaelämäkerta; Pseudo-Dionysios Areopagitan puheiden ja kirjeiden parafraasin; sekä kuvauksen Augusteumista, keisari Justinianuksen Hagia Sofiaan pystyttämästä pylväästä. Hän osallistui filosofisten tekstien käsikirjoitusten kokoamiseen, kopiointityöhön ja toimittamiseen.

Lähteet
-------

1. 1 2 3  Ierodiakonou, Katerina & Bydén, Börje: Byzantine Philosophy *The Stanford Encyclopedia of Philosophy*. The Metaphysics Research Lab. Stanford University. Viitattu 2.4.2014. (englanniksi)
2. 1 2 3 4  
*Encyclopaedia Britannica 11th ed.* (1911). Encyclopaedia Britannica Company, Cambridge, Englanti.

Kirjallisuutta
--------------

### Teosten laitokset

* Oikonomakos, K. (toim.): *Georgios Pachymeres, Philosophia 11, Ethica Nicomachea*. Corpus Philosophorum Medii Aevi, Commentaria in Aristotelem Byzantina, vol. 3. Athens: The Academy of Athens, 2005.
* Pappa, E. (toim.): *Georgios Pachymeres, Philosophia: Buch 10, Kommentar zur Metaphysik des Aristoteles*. Corpus Philosophorum Medii Aevi, Commentaria in Aristotelem Byzantina, vol. 2. Athens: The Academy of Athens, 2002.
* Pappa, E. (toim.): *Georgios Pachymeres, Philosophia: Buch 6, Kommentar zu De partibus animalium des Aristoteles*. Corpus Philosophorum Medii Aevi, Commentaria in Aristotelem Byzantina, vol. 4/1. Athens: The Academy of Athens, 2008.
* Stéphanou, E. and Tannery, P. (toim.): *Quadrivium de Georges Pachymère, Studi e testi 94*. Vatican City: -, 1940.
* Telelis, I. (toim.): *Georgios Pachymeres, Philosophia: Buch 5, Commentary in Aristotle’s Meteorologica, Biblion pempton, tōn meteōrikōn*. Corpus Philosophorum Medii Aevi, Commentaria in Aristotelem Byzantina, vol. 6. Athens: The Academy of Athens, 2012.
* Westerink, L. G. et al. (toim.): *George Pachymeres, Commentary on Plato's Parmenides (Anonymous Sequel to Proclus' Commentary)*. Corpus Philosophi Byzantini 4. Athens: The Academy of Athens, 1989.